Laudium-brand: honderde dakloosLaudium was Donderdag in ligte laaie. (Foto: Verskaf) ŉ Reusebrand het Donderdag in Laudium buite Pretoria uitgebreek. Die brand het Donderdagmiddag begin woed en woonstelle en sakeondernemings verswelg. Volgens Dana Wannenburg, ŉ DA-raadslid, het die brand ongeveer 300 mense geraak. Die brand was teen 18:00 weer geblus. “Almal kon darem betyds uit die strukture gered word. Sover ons kon vasstel is niemand ernstig beseer tydens die brand nie, behalwe vir ŉ paar mense wat vir die inaseming van rook behandel is.” Hy sê die oorsaak van die brand is nog nie bekend nie. Volgens Wannenburg sal die mense wie se huise in die brand beskadig is, vanaand in die gemeenskapsentrum in Laudium gehuisves word. “Ons wag tans vir nog kos om aan die mense uit te deel, maar hier is darem baie mense wat hulp aanbied,” sê Wannenburg.